ХэткIи нафэ, зы нэбгырэм адыгэ географие цIэ пстэухэр къыугъоинхэр, етIани анахьэу ахэр къызэхифынхэр фызэшIокIыщтэп. А Iофыгъохэм язэшIохын инэу къэзгъэхьылъэрэр, апэрэмкIэ, ижърэ тхыгъэ амалхэр зэрэтимыIэр, ятIонэрэмкIэ, адыгэхэм къагъэгъунэщтыгъэ чIыпIэхэм адыгацIэхэм адакIоу кемерий, скиф, сармат, алан, татар-монгол, урыс ыкIи нэмыкIрэ географие цIабэхэми уазэращыIукIэрэр, ящэнэрэмкIэ, илъэсишъэ пчъагъэхэр жэрыIокIэ къэзыкIугъэ топонимхэм яфонетикэ гъэпсыкIэ инэу зэблэхъугъэ зэрэхъугъэр, яплIэнэрэмкIэ, ижърэ топоним пчъагъэр къызхэкIыгъэхэр къагъэнэфэнхэ зэрамылъэкIрэр ары. Ау ащ емылъытыгъэу Мэрэтыкъо Къасимэ иIофшIагъэхэм адыгэ лексикэм изэгъэшIэн чIыпIэ гъэнэфагъэ щаубыты.